સુરતઃ આરટીઈમાં મફત એડમિશન મેળવવા ગયેલા 1522 વાલી ભેરવાયા
નવગુજરાત સમય | Publish Date: May 16 2018 10:22PM
- - આવકના બોગસ દાખલા રજૂ કરનારા તમામ વાલીઓ સામે પોલી ફરિયાદ દાખલ કરવા મામલતદારને સત્તા સોંપાઈ
- - જુઠ્ઠાણાના આધારે રાઈટ ટુ એજ્યુકેશન હેઠળ એડમિશન લેવા ગયેલા વાલીઓના ફોર્મ રદ્દ પણ થયા અને ઉપરથી પોલીસકેસમાં સપડાયા
રાઇટ ટુ એજયુકેશન એકટ હેઠળ શાળાઓમાં ભરવામાં આવેલા ફોર્મમાં વાલીઓ દ્વારા રજુ કરવામાં આવેલા બોગસ આવકના દાખલાને લઈને કલેક્ટર દ્વારા કડક વલણ અપનાવામાં આવ્યુ છે. બોગસ આવકના દાખલા રજુ કરનારા 1522 વાલીઓ સામે હવે સીધી પોલીસ ફરીયાદ દાખલ કરવામાં આવશે. તેમની સામે પોલીસ ફરીયાદ દાખલ કરવા માટે મામલતદારોને સત્તા આપવામાં આવી છે. બીજી તરફ શિક્ષણ વિભાગને પણ આ વાલીઓના ફોર્મ રદ કરવા માટેનો કામગીરી શરૂ કરી દીધી છે.
રાઈટ ટુ એજ્યુકેશન (RTE)એક્ટ અંતર્ગત ધોરણ-૧માં પ્રવેશ માટે સુરત શહેર તથા જિલ્લમાં 9717 ફોર્મ ભરાયા હતા, જેમાંથી 307 ફોર્મ રદ થતા કુલ 9410 ફોર્મ માન્ય રહ્યા હતા. આવતી કાલથી પ્રવેશ ની કામગીરી શરૂ થઈ રહી છે. ગત વર્ષની સરખામણીમાં આ વર્ષે વાલીઓ દ્વારા રાઇટ ટુ એજયુકેશન એકટમાં વધુ ફોર્મ ભરવામાં આવ્યા છે. શિક્ષણ વિભાગની તપાસ દરમિયાન કેટલાક ફોર્મમાં વાલીઓ દ્વારા રજુ કરવામાં આવેલા આવકના દાખલા શંકાસ્પદ જણાતા શિક્ષણ અધિકારી દ્વારા આ અંગેની જાણ કલેક્ટરને કરી હતી. કલેક્ટરે તુરંત જેટલા ફોર્મ ભરાયા છે તેમાં રજુ થયેલા આવકના દાખલાઓ ની ઉલટ તપાસ કરવા માટેનો આદેશ જારી કર્યો હતો. કુલ 1522 ફોર્મમાં વાલીઓના બોગસ આવકના દાખલા મળી આવ્યા હતા. જેમાં સૌથી વધુ પુણા મામલતદાર કચેરી વિસ્તારમાં રહેતા 718 વાલીઓના દાખલા મળી આવ્યા છે.
ફોટોશોપમાં એડિટ કરીને બોગસ દાખલા બનાવાયા
સુત્રોના જણાવ્યા પ્રમાણે કેટલાય વાલીઓ દ્વારા સરકારના નાગરીક સુવિધા કેન્દ્ર માંથી આપવામાં આવતા આવકના દાખલાના બદલે ખોટા દાખલાઓ રજુ કર્યા હતા. રાઇટ ટુ એજયુકેશન એકટમાં આવકની મર્યાદા દોઢ લાખની છે. અનેક વાલીઓ દ્વારા પોતાની આવક ઓછી દર્શાવતા બોગસ આવકના દાખલા રજુ કર્યા છે. અધિકારીઓના જણાવ્યા પ્રમાણે જે બોગસ આવકના દાખલા રજુ કરાયા છે તે અસલ દાખલા જેવા જ હોય છે. ટાઉટો દ્વારા અસલ દાખલાને કોમ્પ્યુટરમાં સ્કેન કરીને તેને ફોટોશોપમાં એડિટ કરીને બનાવવામાં આવ્યા હોવાનુ બહાર આવ્યુ છે.
વાલીઓ દ્વારા સરકારે જાહેર કરેલ આવક માર્યાદા કરતા વધુ આવક હોવાના કારણે પોતાની આવક છુપાવવા માટે શહેરના કેટલાક ટાઉટો પાસે જઈને રૂ.બે હજારથી લઈને રૂ. પાંચ હજાર સુધી ખર્ચીને બોગસ આવકના દાખલા મેળવીને તેને ફોર્મ સાથે રજુ કર્યા છે. 1522 વાલીઓના ફોર્મ રદ કરવા માટેના કાર્યવાહી શરૂ કરાઈ છે, એટલું જ નહીં સુરતના 1522 વાલીઓ સામે મામલતદાર પોલીસ ફરિયાદ દાખલ કરશે.